DA Den Europæiske Unions Tidende C 140/4

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 140/04

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»MELA ROSSA CUNEO«

EF-Nr.: IT-PGI-0005-0915-16.12.2011

BGB ( X ) BOB ( )

1. Betegnelse:

»Mela Rossa Cuneo«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Æbler med betegnelsen »Mela Rossa Cuneo« BGB omfatter udelukkende følgende sorter og deres kloner:

a) Red Delicious b) Gala c) Fuji d) Braeburn

Derudover skal de have følgende karakteristika:

Red Delicious Frugthud: kraftig vinrød farve, dækkende ≥ 90 % af skrællens overflade, som er uden fedtethed og rustdannelse undtagen i stilkhulen Størrelse: diameter ≥ 75 mm, eller vægt ≥ 180 g Sukkerindhold: ≥ 11 °Brix Frugtkødets fasthed: ≥ 5 kg

Gala Frugthud: kraftig skinnende rød farve, dækkende ≥ 80 % af skrællens overflade, som overvejende er stribet, undertiden nuanceret Størrelse: diameter ≥ 70 mm, eller vægt ≥ 160 g Sukkerindhold: ≥ 12 °Brix Frugtkødets fasthed: ≥ 5 kg

Fuji Frugthud: lys til kraftig rød farve, dækkende ≥ 60 % af skrællens overflade Størrelse: diameter ≥ 75 mm, eller vægt ≥ 180 g Sukkerindhold: ≥ 12 °Brix Frugtkødets fasthed: ≥ 6 kg

Braeburn Frugthud: orangerød til kraftig rød farve, overvejende stribet, dækkende ≥ 80 % af skrællens overflade Størrelse: diameter ≥ 70 mm, eller vægt ≥ 160 g Sukkerindhold: ≥ 11,5 °Brix Frugtkødets fasthed: ≥ 6 kg

Ved overgangen til forbrug skal frugterne være hele, friske og sunde af udseende, rene og fri for fremmedlegemer og fremmed lugt. De skal opfylde kravene for handelsklasse Ekstra og I.

Mindstekravene til de forskellige sorters og klassers kvalitet er fastsat i forordning (EU) nr. 543/2011.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle etaper af dyrkningen og plukningen af »Mela Rossa Cuneo« BGB skal finde sted i det afgrænsede geografiske område.

3.6. Særlige regler vedrørende udskæring, rivning eller emballering osv.:

Opbevaringen af »Mela Rossa Cuneo« BGB skal foregå i kølerum i overensstemmelse med traditionelle metoder, hvor temperaturen, fugtigheden og atmosfærens sammensætning bør være således, at æblets særlige kvalitative karakteristika bevares.

»Mela Rossa Cuneo« må kun sælges i nedenstående perioder:

Gala fra begyndelsen af august til slutningen af maj Red Delicious fra begyndelsen af september til slutningen af juni Braeburn fra slutningen af september til slutningen af juli Fuji fra begyndelsen af oktober til slutningen af juli

3.7. Specifikke mærkningsregler:

Æbler med betegnelsen »Mela Rossa Cuneo« skal pakkes i emballager, som muliggør klar identifikation af indholdet. For at indholdet kan identificeres, skal betegnelsen »Mela Rossa Cuneo« BGB være påført med tydelig og letlæselig skrift, der er større end alle øvrige angivelser på emballagetyperne eller på mærket på hver enkelt frugt.

Ved mærkning af hver enkelt frugt skal mindst 70 % af æblerne være mærket enkeltvis.

Det er tilladt sammen med den beskyttede geografiske betegnelse at anvende betegnelser og/eller grafiske symboler, som refererer til navne, firmanavne, kollektivlogoer eller virksomhedslogoer, dog under forudsætning af, at de ikke er anprisninger eller kan vildlede køberen.

4. Præcis afgrænsning af det geografiske område:

Produktionsområdet for »Mela Rossa Cuneo« omfatter de kommuner, som ligger delvis i provinsen Cuneo og delvis i provinsen Torino, mellem 280 og 650 m over havets overflade.

Kommunerne i provinsen Cuneo er: Bagnolo Piemonte, Barge, Borgo San Dalmazzo, Boves, Brondello, Busca, Caraglio, Castellar, Castelletto Stura, Centallo, Cervasca, Cervere, Costigliole Saluzzo, Cuneo, Dronero, Envie, Fossano, Lagnasco, Manta, Martiniana Po, Pagno, Piasco, Revello, Rossana, Sant'Albano Stura, Salmour, Saluzzo, Sanfront, Savigliano, Scarnafigi, Tarantasca, Valgrana, Venasca, Verzuolo, Villafalletto og Villar San Costanzo.

Kommunerne i provinsen Torino er følgende: Bibiana, Bricherasio, Campiglione Fenile, Cavour, Garzigliana, Luserna S.Giovanni, Lusernetta, Osasco, S.Secondo di Pinerolo og Pinerolo.

5. Tilknytning til det geografiske område:

5.1. Det geografiske områdes egenart:

Det pågældende område i regionen Piemonte er en højslette, som løber langs de vestlige Alper, nærmere bestemt De Maritime Alper og De Cottiske Alper; den udgør et enestående topografisk miljø i form af en balkon på en smal højslette mellem de vestlige Alper og Po-dalen.

Det afgrænsede geografiske område er det område, hvor der produceres flest æbler i regionen Piemonte. Det er i denne region, at dyrkningen og udviklingen af rødskrællede æbler tog sin begyndelse og efterhånden blev en del af den lokale struktur.

De områder, hvor »Mela Rossa Cuneo« dyrkes, går på tværs af Piemonte-provinserne Cuneo og Torino. De har af historiske og geografiske årsager spillet en vigtig rolle for udviklingen af anthocyan-farvningen af de æbler, som dyrkes her. Blandt områdets miljømæssige karakteristika kan nævnes dets højde, breddegrad, topografi, klima og en særlig intens solstråling.

Afgørende for udsvingene mellem de højeste dagtemperaturer og de laveste nattetemperaturer i området er dets beliggenhed mellem Alperne og Po-dalen; fra sensommeren og hele efterårsperioden, som er den periode før høst, hvor »Mela Rossa Cuneo« modner, er mediantemperaturen på 13,8 °C. Sådanne temperatursvingninger er udsædvanlige sammenlignet med dem, som almindeligvis registreres i de fleste europæiske regioner, hvor der dyrkes æbler, uanset om de ligger på sletter eller i bjergterræn, hvor temperaturudsvingene først og fremmest skyldes hurtige meteorologiske forstyrrelser.

5.2. Produktets egenart:

De særlige karakteristiske egenskaber, som ligger til grund for den anseelse, som »Mela Rossa Cuneo« nyder, er den karakteristiske kraftige røde skrælfarve og det heraf resulterende udseende, både med hensyn til udbredelsen af dækfarven (procentdel af skrællen, som har denne dominerende farve) og den særligt skinnende farve, som skrællen har. Disse karakteristika gør »Mela Rossa Cuneo« let genkendeligt på lokale, regionale, nationale og internationale markeder.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Mela Rossa Cuneos« særligt tiltalende udseende skyldes et gunstigt samspil mellem det geografiske produktionsområde og de sorter og kloner af æbler, som traditionelt er blevet dyrket der.

Kvaliteten af den karakteristiske røde farve skyldes følgende tre fysiske og klimatiske faktorer, som er forbundet med det geografiske område:

— de usædvanligt store temperaturudsving i perioden op til høsten

— fugtning af frugtskrællen som følge af dugdråber, der dannes i de køligste nattetimer, hvilket gør, at skrællen gennemgår en karakteristisk cyklus, hvor den skiftevis fugtes/tørres

— morgen- og aftenbriser fra bjergene, som øger temperatur- og fugtighedscyklusserne.

Disse fysiske fænomener påvirker sammen med solstrålingen dannelsen og udviklingen af anthocyaniner — de antioxidant pigmenter, som giver frugthuden dens farve. Dannelsen af farvepigmenter hænger nøje sammen med temperaturudsvingene. Farvedækningen, sådan som opfattet af det menneskelige øje, afhænger af den procentdel af celler, som indeholder farvepigmenter, ikke af, i hvilken grad anthocyaninerne opløses i cellerne. Fugtnings-/tørringscyklussen har sammen med kvaliteten af solstrålingen indflydelse på udviklingen af anthocyaniner.

I et dokument udarbejdet af Universitetet for Gastronomisk Videnskab i Pollenzo (CN) gives en udførlig beskrivelse af, hvordan dyrkningen af rødskrællede æbler har udviklet sig i det geografiske område. I det attende århundrede, efterhånden som oplysningstidens idéer vandt frem, blev der i Piemonte grundlagt en række landbrugsakademier og –organisationer, som har bidraget til omfattende forskning i sorter, udbredelse af nye sorter og udvikling af videnskabeligt baserede dyrkningsmetoder. Herved blev betingelserne skabt for udbredelsen af rødskrællede æblesorter, som især nyder anerkendelse på grund af den kraftige og skinnende farve, som de udvikler i området omkring Cuneo.

Udviklingen af moderne æbledyrkning i Cuneo går tilbage til 1950'erne og 1960'erne, og blandt de mange sorter, som blev dyrket, vandt rødskrællede æbler lidt efter lidt indpas, indtil de blev den mest dyrkede sort. I 1960'erne og 1970'erne bed betegnelsen »Mela Rossa Cuneo« sig fast, da den begyndte at optræde i regnskaber og i de kørselsblade, som ledsager produkter, der er bestemt til det indre marked. Den første markedsføringskampagne, hvor der henvises til »Mela Rossa Cuneo«, stammer også fra denne periode, og i 1980'erne optrådte betegnelsen på fakturaerne i forbindelse med eksport til udlandet. I samme periode blev »Mela Rossa Cuneo« vist frem på pomologimesser, som ikke kun henvendte sig til professionelle dyrkere, men også til forbrugere, og i det første årti af det 21. århundrede blev dets kommercielle identitet gradvis konsolideret gennem projekter, der skulle fremme salget af disse æbler i store detailforretninger i det nordvestlige Italien.

Henvisning til offentliggørelsen af varespecifikationen:

De italienske myndigheder har indledt den nationale indsigelsesprocedure vedrørende forslaget om ændring af den beskyttede geografiske betegnelse »Mela Rossa Cuneo« i Gazzetta Ufficiale (det italienske statstidende) nr. 265 af 14. november 2011.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

direkte på fødevare- og skovbrugsministeriets websted (http://www.politicheagricole.it) ved at klikke på »Qualità e sicurezza« (øverst i skærmens højre side) og derefter på »Disciplinari di Produzione all’esame dell'UE«.

(1) EUT L 93 af 31.3.2006, s. 12.